Fuglaskoðun í Djúpavogshreppi ( Birds.is ) Djúpavogshreppur hefur löngum þótt áhugaverður meðal áhugafólks um fugla og fuglaskoðun . Einn af kostum þessa landsvæðis fyrir fuglaskoðara er gott aðgengi að óspilltri náttúru þar sem hægt er að sjá flestar íslenskar fuglategundir í sínu náttúrulega umhverfi , án þess að þurfa að leggja á sig mikla göngu eða langt ferðalag . Einnig er hægt að ganga að því nokkuð vísu að sjá spendýr eins og seli og hreindýr án mikillar fyrirhafnar . Umhverfi vatnanna á Búlandsnesi er mjög aðgengilegt og þar er fuglalíf fjölskrúðugt . Farfuglarnir koma í stórum hópum , fyrst upp að Suð-Austurlandi og fara síðast frá landinu af þessu sama svæði . Ennfremur má hér sjá talsvert af flækingsfuglum . Verkefnið Birds.is hefur verið í vinnslu síðan árið 2002 . Markmið verkefnisins er að auka fjölbreytni í ferðaþjónustu á svæðinu og lengja ferðamannatímann , ásamt því að auka áhuga almennings á fugla - og náttúruskoðun .